Šīs prasības bija jāsāk piemērot no 2012. gada 1. novembra, un otrajā posmā daudz stingrākas prasības attiecībā uz rites pretestību bija jāsāk piemērot no 2016. gada 1. novembra (papildu korekcijas būs jāsāk piemērot 2018. un 2020. gadā).

Pašreizējā RMR ir Eiropas Parlamenta un Padomes regula, un būtu lietderīgi aizstāt to ar tāda paša veida tiesību aktu, jo ar to nosaka tieši piemērojamus pienākumus uzņēmējiem.

Dalībvalstu ziņojumi ekspertu grupai par riepu marķēšanu un administratīvo sadarbību tirgus uzraudzības jautājumos nodrošinās datus par tirgus uzraudzības pasākumiem un atbilstības rādītājiem. Papildu dati tiks iegūti no pašreiz notiekošā kopīgā uzraudzības pasākuma MSTyre15 un visiem ar to saistītajiem turpmākajiem projektiem.

Minētie izdevumi tiks segti no līdzekļiem, kas jau ir paredzēti oficiālajās finanšu programmās. Papildu līdzekļi no ES budžeta nebūs vajadzīgi. Turklāt nav paredzēts, ka šī iniciatīva ietekmēs Komisijas priekšlikumu par nākamo daudzgadu finanšu shēmu.

I pielikumā minēto parametru klasifikāciju pielāgo, no jauna definējot robežas starp pašreizējām A–G klasēm, lai tās būtu precīzākas un atspoguļotu to, ka zemākā klase (G) tagad ir tukša VDR prasību dēļ.

To ražojumu datubāze, uz kuriem attiecas energomarķējuma regulas, sāks darboties 2019. gada 1. janvārī. No minētā datuma riepu piegādātājiem būs pienākums iekļaut datubāzē informāciju, kas noteikta Regulas (ES) Nr. 2017/1369 1. pielikumā (piegādātāja identitātes dati, riepu modelis, marķējums, parametru klases un ražojuma informācijas lapa).

ņemot vērā Eiropas Komisijas priekšlikumu,

pēc leģislatīvā akta projekta nosūtīšanas valstu parlamentiem,

ņemot vērā Eiropas Ekonomikas un sociālo lietu komitejas atzinumu,

ņemot vērā Reģionu komitejas atzinumu,

saskaņā ar parasto likumdošanas procedūru,

tā kā:

(1)Savienība ir apņēmusies veidot Enerģētikas savienību ar tālredzīgu klimata politiku. Degvielas patēriņa efektivitāte ir būtisks elements Savienības klimata un enerģētikas politikas satvarā laikposmam līdz 2030. gadam un svarīgs nosacījums enerģijas pieprasījuma ierobežošanai.

(2)Komisija ir izvērtējusi Eiropas Parlamenta un Padomes Regulas 1222/2009 iedarbīgumu un konstatējusi, ka Regulas noteikumi ir jāatjaunina, lai uzlabotu tās iedarbīgumu.

(3)Regulu (EK) Nr. 1222/2009 ir lietderīgi aizstāt ar jaunu regulu, kurā ir 2011. gadā izdarītie grozījumi un ar kuru tiek pārveidoti un uzlaboti daži tās noteikumi, lai precizētu un atjauninātu noteikumu saturu, ņemot vērā riepu tehnoloģisko attīstību pēdējos gados.

(4)Transporta nozare veido trešo daļu no Savienības energopatēriņa. Autotransports bija atbildīgs par aptuveni 22 % no Savienības kopējām siltumnīcefekta gāzu emisijām 2015. gadā. Riepas, galvenokārt to rites pretestības dēļ, veido 5–10 % no transportlīdzekļu degvielas patēriņa. Tāpēc riepu rites pretestības samazināšana sniegtu būtisku ieguldījumu autotransporta degvielas patēriņa efektivitātē un tādējādi arī emisiju samazināšanā.

(5)Riepas raksturo vairāki savstarpēji saistīti parametri. Uzlabojot vienu parametru, piemēram, rites pretestību, var negatīvi ietekmēt citus parametrus, piemēram, saķeri ar slapju ceļu, savukārt, uzlabojot saķeri ar slapju ceļu, var palielināt ārējo rites troksni. Riepu ražotāji būtu jāmudina uzlabot visus parametrus, nosakot augstākus standartus nekā tie, kuri jau ir sasniegti.

(6)Degvielu taupošas riepas var būt rentablas, jo degvielas ietaupījums vairāk nekā kompensē riepu augstāku iegādes cenu, ko nosaka, pamatojoties uz augstākām ražošanas izmaksām.

(7)Eiropas Parlamenta un Padomes Regula (EK) Nr. 661/2009 nosaka riepu rites pretestības minimālās prasības. Tehnoloģiskā attīstība paver iespēju riepu rites pretestības radītos enerģijas zudumus samazināt lielākā mērā, nekā to nosaka minētās minimālās prasības. Tāpēc, lai samazinātu autotransporta ietekmi uz vidi, ir lietderīgi atjaunināt noteikumus par riepu marķēšanu ar mērķi rosināt galalietotājus iegādāties degvielu taupošākas riepas, nodrošinot atjauninātu un saskaņotu informāciju par minēto parametru.

(8)Satiksmes troksnis rada ievērojamu apgrūtinājumu un nelabvēlīgi ietekmē veselību. Regulā (EK) Nr. 661/2009 noteiktas minimālās prasības riepu ārējam rites troksnim. Tehnoloģiskā attīstība paver iespēju riepu ārējo rites troksni samazināt lielākā mērā, nekā to nosaka šīs minimālās prasības. Tādēļ, lai samazinātu satiksmes radīto troksni, ir lietderīgi atjaunināt noteikumus par riepu marķēšanu ar mērķi mudināt galalietotājus iegādāties riepas ar mazāku ārējo rites troksni, nodrošinot saskaņotu informāciju par minēto parametru.

(9)Saskaņotas informācijas sniegšana par ārējo rites troksni arī atvieglo to pasākumu īstenošanu, ar kuriem ierobežo satiksmes troksni un palīdz uzlabot informētību par riepu ietekmi satiksmes trokšņa radīšanā saistībā ar Eiropas Parlamenta un Padomes Direktīvu 2002/49/EK.

(10)Regulā (EK) Nr. 661/2009 noteiktas minimālās prasības riepu saķerei ar slapju ceļu. Tehnoloģiskā attīstība paver iespēju riepu saķeri ar slapju ceļu uzlabot lielākā mērā, nekā to nosaka minētās prasības, un tādējādi saīsināt bremzēšanas ceļu uz slapjas virsmas. Tāpēc, lai paaugstinātu satiksmes drošību, ir lietderīgi atjaunināt noteikumus par riepu marķēšanu ar mērķi mudināt galalietotājus pirkt tādas riepas, kam ir laba saķere ar slapju ceļu, nodrošinot saskaņotu informāciju par šo parametru.

(11)Lai nodrošinātu atbilstību starptautiskajai sistēmai, Regula (EK) Nr. 661/2009 atsaucas uz ANO EEK Noteikumiem Nr. 117, kurā paredzētas mērījumu metodes riepu rites pretestības, trokšņa un saķeres ar slapju ceļu un sniegu noteikšanai.

(12)Lai galalietotājiem sniegtu informāciju par riepām, kas īpaši paredzētas braukšanai sniega un ledus apstākļos, ir lietderīgi pieprasīt marķējumā norādīt informāciju par prasībām, ko piemēro sniega un ledus riepām.

(13)Riepu dilšana lietošanas laikā ir ievērojams videi kaitīgas mikroplastmasas avots, un tāpēc Komisijas paziņojumā “Eiropas stratēģija attiecībā uz plastmasu aprites ekonomikā” minēta nepieciešamība mazināt netīšu mikroplastmasas nonākšanu vidē no riepām, cita starpā īstenojot informācijas pasākumus, piemēram, marķēšanu, un nosakot minimālās prasības riepām. Tomēr šobrīd nav piemērotas testēšanas metodes riepu dilšanas mērīšanai. Tāpēc vajadzīgs, lai Komisija piešķirtu pilnvaras tādas metodes izstrādei, kurā pilnībā ņemti vērā visi modernākie starptautiski izstrādātie vai ierosinātie standarti vai noteikumi, ar mērķi pēc iespējas ātrāk sagatavot piemērotu testēšanas metodi.

(14)Atjaunotas riepas ir būtiska lielas noslodzes transportlīdzekļu riepu tirgus daļa. Atjaunotās riepas pagarina riepu ekspluatācijas laiku un veicina aprites ekonomikas mērķus, piemēram, atkritumu mazināšanu. Ja šādām riepām piemērotu marķēšanas prasības, tiktu iegūti būtiski enerģijas aiztaupījumi. Tomēr tā kā šobrīd nav testēšanas metodes, ar kuru mērīt atjaunotu riepu veiktspēju, šajā regulā būtu jāparedz šādu metožu iekļaušana nākotnē.